Document ID: 32005D0004

32005D0004
L 002/4
SLUŽBENI LIST EUROPSKE UNIJE
ODLUKA VIJEĆA
od 22. prosinca 2004.
o sklapanju Sporazuma u obliku razmjene pisama između Europske zajednice i Palestinske oslobodilačke organizacije (PLO) u ime Palestinske samouprave na Zapadnoj obali i u pojasu Gaze o uzajamnim mjerama liberalizacije i o zamjeni Protokola br. 1 i Protokola br. 2 uz Privremeni sporazum o pridruživanju između EZ-a i Palestinske samouprave
(2005/4/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 133., u vezi s prvom rečenicom njegovoga članka 300. stavka 2.,
uzimajući u obzir prijedlog Komisije,
budući da:
1.
Članak 12. Euro-mediteranskog Privremenog sporazuma o pridruživanju u području trgovine i suradnje između Europske zajednice, s jedne strane, i, Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze (1) (dalje u tekstu Palestinska samouprava), s druge strane, na snazi od 1. srpnja 1997. i dalje u tekstu naveden kao Privremeni sporazum o pridruživanju, navodi da će Zajednica i Palestinska samouprava postupno uspostaviti veću liberalizaciju, inter alia, u njihovoj trgovini poljoprivrednim proizvodima. Nadalje, članak 14. predviđa da, od 1. siječnja 1999., Zajednica i Palestinska samouprava ispituju stanje kako bi odredili mjere liberalizacije koje će Zajednica i Palestinska samouprava provesti od 1. siječnja 2000., u skladu s ciljem u spomenutom članku 12.
2.
Komisija je u ime Zajednice pregovarala o Sporazumu u obliku razmjene pisama s ciljem zamjene Protokola br. 1 i Protokola br. 2 uz Privremeni Sporazum o pridruživanju.
3.
Mjere potrebne za provedbu ove Odluke trebalo bi usvojiti u skladu s odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (2),
ODLUČILO JE:
Članak 1.
Ovime se, u ime Europske zajednice, odobrava Sporazum u obliku razmjene pisama između Europske Zajednice i Palestinske oslobodilačke organizacije (PLO) u ime Palestinske samouprave na Zapadnoj obali i u pojasu Gaze o uzajamnim mjerama liberalizacije i o zamjeni Protokola br. 1 i Protokola br. 2 uz Privremeni sporazum o pridruživanju između EZ-a i Palestinske samouprave.
Tekst Sporazuma priložen je ovoj Odluci.
Članak 2.
Mjere potrebne za provedbu Protokola br. 1 i Protokola br. 2 usvajaju se u skladu s postupkom predviđenim u članku 3.
Članak 3.
1. Komisiji pomažu odbori osnovani odgovarajućim odredbama uredbi o zajedničkoj organizaciji tržišta ili Odbor za Carinski zakonik osnovan na temelju članka 248.a Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (3).
2. Članci 4. i 7. Odluke 1999/468/EZ primjenjuju se prilikom pozivanja na ovaj stavak.
Razdoblje utvrđeno u članku 4. stavku 3. Odluke 1999/468/EZ je jedan mjesec.
3. Odbor donosi svoj Poslovnik.
Članak 4.
Ovime se ovlašćuje predsjednik Vijeća da odredi osobu ovlaštenu potpisati Sporazum koji će biti obvezujući za Zajednicu.
Sastavljeno u Bruxellesu 22. prosinca 2004.

Labels: 18
3
15
5